हुन डोगरी साहित्य़, कवता, क्हानी ते नाटकै दी हदें गी टप्पियै उपन्यास, निबन्ध, व्याकरण, कोश-निर्माण ते खोज-कम्मै बक्खी बी बधै करदा ऐ। ‘नमीं चेतना’ ते ‘रेखा’ दे रस्ते पर टुरदे होई ‘शीराज़ा’ (डोगरी), ‘ब्रह्मबाणी’, ते ‘शंखधुन’ दी (थोड़ी गै सेई) मददी कन्ने डोगरी अपने नशाने बक्खी बधदी जा करदी ऐ। डोगरी भाशा दी उन्नति लेई कम्म करने आलियें संस्थाएं, कवि-सम्मेलन, गोष्टियें ते नाटकें राहें जनता दियें भावनाएं गी बानगी दित्ती ऐ। यूनिवर्सिटी थमां मन्जूर ‘तिलक’, ‘प्रवीन’ ते ‘शिरोमणी’ परीक्षां, डोगरी भाशा बिच होने आली तरक्की दियां साखी न। इनें शुभ जतनें कन्नें मंजोई-सज़ोइयै डोगरी सरोखड़ सहित्यक रूप लैंदी जा करदी ऐ। एदी शैली दा बक्खरपन, इस दे रज्जी-पुज्जी दी भाशा होने दी नशानी ऐ। अज्जै कोला कोई 20 बरे पुज्ज छपने आली ‘गुत्तलूं’ पोथी अज्जै दियें पुस्तकें, ‘शीराज़ा’ (डोगरी) ‘शानो’ (नावल) ‘बैताल पचीसी’ कोला टकोदी पुरानी सेई होंदी ऐ। डोगरी कवियें ते लेखकें दी गिनतरी बिच टकोदा बाधा होआ ऐ। पैसे दी तंगी ते दूए साधनें दे नईं होनें कारण मता सारा डोगरी साहित्य पंडु लिपियें दे रूपै बिच लेखकें कोल गै पेदा ऐ। ओदा किछ थोड़ा हिस्सा गै, डोगरी सस्था, कल्चरल अकैडमी ते लेखकें दे अपने उद्दमै कन्नें छपी सकेया ऐ।